\_\_\_\_\_\_\_\_\_\_\_\_\_\_\_\_\_

E:

Številka: 090-44/2024-3

Datum: 19. 3. 2024

Zadeva: Izvajanje Zakona o dostopu do informacij javnega značaja – mnenje ministrstva

Zveza: vaša dopisa z dne 11. 3. in 12. 3. 2024

Spoštovani,

prejeli smo vaš dopis v zvezi z izvajanjem Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), kjer ste navedli, da je prosilec na podlagi ZDIJZ v obdobju od 7.3.2024 do 11.3.2024 na Občino Dobrna in v obdobju od 7.3.2024 do 11.3.2024 na **Javni zavod za turizem, šport in kulturo Dobrna (**ZTŠK Dobrna), katerega ustanovitelj je Občina Dobrna, naslovil več zahtevkov za dostop do informacij javnega značaja. Po vašem mnenju so vsi zahtevki funkcionalno povezani, čeprav so iz različnih elektronskih naslovov (isti slog pisanja, ista pisava...). Občina Dobrna in ZTŠK Dobrna dnevno prejema zahtevke za dostop do informacij javnega značaja z obsežnimi zahtevami za 10 letna obdobja in več (različno od zahtevka do zahtevka), kot izhaja in je razvidno iz dveh prilog (ena priloga z zahtevki na Občino Dobrna, druga priloga z zahtevki na ZTŠK Dobrna). Iz priloženih zahtev izhaja, da je prosilec na podlagi ZDIJZ zahteval  posredovanje kopij pogodb oseb zaposlenih na Občini Dobrna in ZTŠK Dobrna ter hkrati tudi izpise letnih dohodkov za navedena delovna mesta od leta 2013 do danes, vključno z vsemi dodatki, kot so nagrade za uspešnost, sejnine, izplačilo potnih stroškov  in vse druge dohodke Občine Dobrna od leta 2013 dalje za vsako posamezno pogodbo.

V tej zvezi z zgoraj navedenim ste nam postavili naslednja vprašanja:

1. Glede na obseg zahtevkov in dela, povezanega s pripravo dokumentacije, vas zanima, ali se lahko to smatra kot zloraba instituta dostopa do informacij javnega značaja in šikaniranje javnega organa (peti odstavek 5. člena ZDIJZ), kajti po izračunu obdobja in javnih uslužbencev v zahtevanem obdobju to predstavlja pregled najmanj 1200 plačilnih list in drugih dokumentov iz personalne mape JU (kopiranje, prikritje osebnih podatkov in podatkov, ki niso PJZ – delovna doba, dodatek na delovno dobo, preračunavanje, ponovno kopiranje listin itd. Občina Dobrna zaposluje v okviru občinske uprave 5 uslužbencev, JZ ZTŠK pa eno uslužbenko, ki so že z rednim delom preobremenjeni. Navedeno predstavlja dodatno obremenitev že tako obremenjenih javnih uslužbencev.
2. Glede na obsežnost zahtevkov vas zanima, ali lahko v postopku predhodno pozovete vlagatelja, da zahtevo skrči oziroma se omeji na krajše obdobje.
3. V kolikor bosta Občina Dobrna in ZTŠK zahtevku, ki se nanaša na izpis letnih dohodkov zaposlenih, morala ugoditi, ali so napredovanja, ki jih je javni uslužbenec pridobil na podlagi ocen v posameznem ocenjevalnem obdobju javna in dostopna v okviru zahtevanih informacij javnega značaja. Kako postopati v primeru, da podatek o napredovanju javnih uslužbencev ni javni podatek, kako postopati pri podaji informacij javnega značaja oziroma kaj posredovati vlagatelju zahtevka v tem primeru.
4. Občina Dobrna v določenih delih zahtevkov ni pristojna za posredovanje IJZ, zato je pristojnim organom v zakonskem roku zahtevek odstopila v njihovo reševanje. Delovno mesto višje svetovalke za proračun in finance se opravlja v okviru Skupne občinske uprave občin Dobje, Dobrna, Oplotnica, Slovenske Konjice, Šentjur, Vitanje, Vojnik in Zreče, NOE Skupna služba proračunskega računovodstva - naloge se opravljajo za občine Dobrna, Vitanje in Vojnik, sedežna občina je Občina Vojnik. O odstopu dela zahtevka je obvestila tudi vlagatelja zahtevka, ki pa sedaj določenim javnim uslužbencem pošilja elektorska sporočila in jim poslavlja vprašanja o njihovih funkcijah in pravicah iz delovnega razmerja (elektronsko poročilo v prilogi). Ali se lahko navedeno smatra že kot nadlegovanje JU. V pojasnilo vam v pošiljamo povezavo na spletno stran Občine Dobrna, kjer so navedeni uslužbenci in v kateri upravi so zaposleni:  <https://www.dobrna.si/web/index.php/obcina/obcinska-uprava>, <https://www.dobrna.si/web/index.php/obcina-2/medobcinski-inspektorat>

Ministrstvo za javno upravo (ministrstvo) kot resorno pristojno ministrstvo za sistemsko urejanje področja informacij javnega značaja ni pristojno zavzemati stališč v konkretnih upravnih zadevah, saj v konkretnih upravnih zadevah interpretirajo predpise upravni organi in sodišča. Ministrstvo lahko na podlagi drugega odstavka 32. člena ZDIJZ le seznanja javnost o načinu in pogojih dostopa do informacij javnega značaja oziroma posreduje neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo.

Pravica do dostopa do informacij javnega značaja je zapisana v 2. odstavku 39. člena Ustave Republike Slovenije[[2]](#footnote-2), ki določa, da ima vsakdo pravico dobiti informacije javnega značaja, za katero ima v zakonu utemeljen pravni interes, razen v primerih, ki jih določa zakon. Izjem ni mogoče širiti preko taksativno naštetih izjem v 6. členu ZDIJZ. Nadalje načelo prostega dostopa določa, da ima vsak prosilec na svojo zahtevo pravico pridobiti od organa informacijo javnega značaja tako, da jo pridobi na vpogled ali da pridobi njen prepis, fotokopijo ali njen elektronski zapis.

Organ lahko prosilcu izjemoma zavrne dostop do zahtevane informacije, če prosilec z eno ali več funkcionalno povezanimi zahtevami očitno zlorabi pravico dostopa do informacij javnega značaja po ZDIJZ oziroma je očitno, da so zahteva ali zahteve šikanoznega značaja.[[3]](#footnote-3) Po sodni praksi gre za zlorabo pravice takrat, ko subjekt prestopi meje pravno zavarovanega upravičenja tako, da s tem ogroža oziroma posega v pravico drugega. Pravice namreč ni dopustno izvrševati v nasprotju z njenim ciljem oziroma namenom. To je predvsem v primeru, ko namen tožeče stranke namreč ne bi bil le dostop do informacij, da bi lahko izvrševala demokratično in nadzorno funkcijo pravice dostopa do informacij javnega značaja pač pa bi s svojim načinom vlaganja zahtev organ prekomerno zasipala z delom, kar bi predstavljalo oviro za učinkovito delo organa ne samo na področju dostopa do informacij javnega značaja, temveč na vseh njegovih delovnih področjih. Uresničevanje pravice dostopa do informacij javnega značaja namreč stremi k pospeševanju učinkovitosti javnega sektorja.[[4]](#footnote-4) Torej veliko/enormno število dokumentov, ki bi jih bilo potrebno prosilcu izročiti oziroma mu omogočiti vpogled, kar bi pripeljalo do resne motnje v poslovanju organa, samo po sebi še ne more biti razlog, da se stranka v njeni pravici omeji. Enako pravilo velja pri objavi teh informacij/dokumentov na svetovnem spletu.

V zvezi z javno objavljenimi podatki vas seznanjamo z določbo petega odstavka 6. člena ZDIJZ, kjer je navedeno, da organ lahko prosilcu ne posreduje zahtevane informacije, ki je dostopna v prosto dostopnih javnih evidencah ali na drug način že enostavno javno dostopna (evidence in registri AJPES[[5]](#footnote-5), objava v uradnem glasilu, publikacijah organa, medijih, strokovni literaturi, svetovnem spletu in podobno) in mu posreduje samo napotilo, kje se informacija nahaja.

Prosilcem za informacije javnega značaja so določene informacije dostopne na spletnih aplikacijah TZIJZ[[6]](#footnote-6) in Erar[[7]](#footnote-7). Preko spletne aplikacije TZIJZ Uprave Republike Slovenije za javna plačila je omogočen dostop do informacij javnega značaja o transakcijah, opravljenih v breme zavezancev za informacije javnega značaja: javnih gospodarskih zavodov, javnih podjetij, poslovnih subjektov v 100 % lasti oseb javnega prava, ki so registrirani v Registru zavezancev za informacije javnega značaja ter posrednih in neposrednih proračunskih uporabnikov. Na podlagi zahteve za dostop do informacij javnega značaja so prosilcem zgoraj navedeni podatki o transakcijah (UJP), ki predstavljajo javno dostopne informacije javnega značaja, dostopni tudi pri samih zavezancih po ZDIJZ. Tudi spletna aplikacija Erar splošni javnosti omogoča vpogled v transakcije javnih institucij in družb v lasti države ter občin, ki se nanašajo na blago in storitve, plače, socialne prejemke, pokojnine, subvencije, štipendije itd. Javni podatki o plačah funkcionarjev in javnih uslužbencev so dosegljivi na Portalu plač javnega sektorja.[[8]](#footnote-8)

V zvezi z dostopom do podatkov o ocenjevalnih listih javnih uslužbencev vas usmerjamo na povezavo do spletne strani ministrstva, kjer je objavljeno pravno mnenje v zvezi s tovrstno zahtevo, in sicer: [Dostop-do-ocenjevalnih-listov-in-vprasalnikov-zaposlenih-26.-9.-2022.docx (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMJU%2FSTIPS%2FTransparentnost%2FPravna-mnenja-MJU%2F2022%2FDostop-do-ocenjevalnih-listov-in-vprasalnikov-zaposlenih-26.-9.-2022.docx&wdOrigin=BROWSELINK). Poleg tega vas opozarjamo, da javni uslužbenci niso dolžni komunicirati s strankami/prosilci preko svoje elektronske pošte. V takem primeru se elektronska pošta posreduje v glavno pisarno, kjer jo ustrezno poknjiži, nato pa pristojni vodja odloči, kdo bo reševal posamezno zadevo. Če se elektronsko sporočilo nanaša na področje ZDIJZ, bo o tem odločila uradna oseba, pooblaščena za informacije javnega značaja.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[9]](#footnote-9)

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [33/91-I](http://www.uradni-list.si/1/objava.jsp?sop=1991-01-1409), [42/97](http://www.uradni-list.si/1/objava.jsp?sop=1997-01-2341) – UZS68, [66/00](http://www.uradni-list.si/1/objava.jsp?sop=2000-01-3052) – UZ80, [24/03](http://www.uradni-list.si/1/objava.jsp?sop=2003-01-0899) – UZ3a, 47, 68, [69/04](http://www.uradni-list.si/1/objava.jsp?sop=2004-01-3088) – UZ14, [69/04](http://www.uradni-list.si/1/objava.jsp?sop=2004-01-3090) – UZ43, [69/04](http://www.uradni-list.si/1/objava.jsp?sop=2004-01-3092) –

 UZ50, [68/06](http://www.uradni-list.si/1/objava.jsp?sop=2006-01-2951) – UZ121,140,143, [47/13](http://www.uradni-list.si/1/objava.jsp?sop=2013-01-1777) – UZ148, [47/13](http://www.uradni-list.si/1/objava.jsp?sop=2013-01-1779) – UZ90,97,99 in [75/16](http://www.uradni-list.si/1/objava.jsp?sop=2016-01-3208) – UZ70a. [↑](#footnote-ref-2)
3. ZDIJZ, 5. člen. [↑](#footnote-ref-3)
4. Sodba Upravnega sodišča RS, št. III U 240/2012-15 z dne 7. 11. 2013. [↑](#footnote-ref-4)
5. <https://www.ajpes.si/Iscem> [↑](#footnote-ref-5)
6. <https://www.gov.si/zbirke/storitve/spletna-aplikacija-tzijz-podatki-o-placilnih-transakcijah-po-zdijz/> [↑](#footnote-ref-6)
7. <https://erar.si/> [↑](#footnote-ref-7)
8. [Portal plač javnega sektorja | OPSI - Odprti podatki Slovenije (gov.si)](https://podatki.gov.si/aplikacije/portal-pla%C4%8D-javnega-sektorja) [↑](#footnote-ref-8)
9. <https://www.gov.si/teme/informacije-javnega-znacaja/>. [↑](#footnote-ref-9)